'Stroper' in hof oor renosterhorings, vuurwapen | Maroela Media
Die renosterhorings waarop daar beslag gelê is. Foto: SAPD
'n Vermeende stroper wat in hegtenis geneem is nadat hy glo met renosterhorings en 'n ongelisensieerde vuurwapen en ammunisie in sy besit betrap is, sal Vrydag in die Mogwase-landdroshof in Noordwes verskyn.
Arnelo Mhlanga (39) is vroeër vandeesmaand in hegtenis geneem en het verlede week sy eerste verskyning in die Madikwe-landdroshof gemaak.
Kapt. Aafje Botma, woordvoerder van die polisie, het gesê natuurbewaarders het verlede Maandag gesien hoe Mhlanga en twee ander verdagtes die Pilanesberg-natuurreservaat in 'n Mazda-bakkie verlaat. Die natuurbewaarders het die voertuig agternagesit en 'n jaagtog het ontstaan.
"Gedurende die jaagtog het die verdagtes by Silverkraal teen 'n boomstomp gebots. Die polisie het daarna vinnig gereageer en Mhlanga is in hegtenis geneem. Die twee ander verdagtes kon egter daarin slaag om te voet te vlug," het Botma gesê.
"By nadere ondersoek is ses renosterhorings, 'n onwettige vuurwapen en 'n byl in die voertuig gevind. 'n Opvolgondersoek het die verdagte verbind met 'n stropingsvoorval tussen 30 Junie en 1 Julie in die Pilanesberg-natuurreservaat."
Mhlanga staan tereg op die onwettige besit van renosterhorings en onwettige besit van 'n vuurwapen en ammunisie.
Die strawe is te lig. Maak dit lewenslank.
Hoekom word hy van onwettige jag, wilddiefstal, jag van beskermde/bedreigde spesie ook aangekla nie?